Informácia o príprave a výstavbe diaľnic a rýchlostných ciest, ich finančnom krytí a súvisiacich legislatívnych opatreniach

1. Úvod

Pre naplnenie priority vlády SR, ktorou je zrýchlený postup výstavby nadradenej cestnej dopravnej infraštruktúry na Slovensku, je dôležité priebežne hodnotiť úlohy z uznesení vlády SR, sledovať postup prípravy, výstavby a plynulé financovanie stavieb, koordinovať činnosť zúčastnených orgánov štátnej správy a územnej samosprávy,  evidovať a vyhodnocovať nové nároky, navrhovať ďalšie legislatívne úpravy a  dávať návrhy, či prijímať opatrenia na riešenie problémov.
Splnomocnenec vlády SR pre diaľnice a rýchlostné komunikácie zriadil a predsedá Medzirezortnej komisii pre urýchlenie postupu výstavby nadradenej cestnej dopravnej infraštruktúry na Slovensku, ktorá sa ako poradný, iniciatívny a kooperačný orgán splnomocnenca zúčastňuje na procese koordinácie a kontroly činností súvisiacich s prípravou a výstavbou diaľnic, rýchlostných ciest a súvisiacich ciest I. triedy.
Závery rokovaní Medzirezortnej komisie, kontrolných dní na stavbách a kontrolného dňa splnomocnenca na základe uznesenia vlády SR č. 1084/2007 k Programu prípravy a výstavby diaľnic a rýchlostných ciest na roky 2007 – 2010 sa stali základom pre prípravu tejto informácie.

2. Analýza súčasného stavu

2.1. Plnenie úloh prijatých na zrýchlenie tempa výstavby cestnej dopravnej infraštruktúry

Vláda zadefinovala úlohy, ktorých plnenie významne ovplyvňuje zrýchlenie postupu výstavby nadradenej cestnej dopravnej infraštruktúry na Slovensku. 

Na základe uznesenia vlády SR č. 704/2007 Ministerstvo dopravy, pôšt a telekomunikácií SR pripravilo základné legislatívne a organizačné podmienky pre urýchlenie postupu výstavby vybranej nadradenej cestnej dopravnej infraštruktúry na Slovensku. Nadväzne splnilo uznesenia č. 823/2007 a č. 824/2007. MDPT SR  organizačne zaistilo proces zabezpečovania koncesionára/koncesionárov - vznikla sekcia projektov verejno-súkromného partnerstva (PPP) a zmluvne zakotvilo úlohu NDS, a. s. v procese prípravy projektov PPP.
MDPT SR nepostupuje v súlade so zadefinovanými termínmi. Oneskorenie zdôvodňuje výberom postupu verejného obstarávania – koncesného dialógu, ktorý označuje za časovo náročný, zároveň však umožňujúci presné stanovenie termínov, podmienok a ponukových cien.
MDPT SR vypracovalo nový časový harmonogram a deklarovalo, že zmena termínov v procese obstarávania koncesionárov nemá zásadný vplyv na postup projektov a neočakáva zmeny predpokladaného spojazdnenia predmetných úsekov bez tunelových objektov v roku 2010. Uzavretie zmlúv s koncesionármi odhadlo pri 1. balíku na 1. september 2008, 
pri 2. balíku na 16. september 2008, pri 3. balíku na 1. február 2009.
MDPT SR vypracovalo aj alternatívny časový harmonogram obstarávania koncesionára/koncesionárov, ktorý ráta s ďalšími komplikáciami. Vtedy by sa podpis zmlúv s koncesionárom mohol posunúť pri 1. balíku na 22. september 2008, pri 2. balíku 
na 27. október 2008, pri 3. balíku na 2. marec 2009.

MDPT SR informovalo, že Riadiaci výbor PPP na MDPT SR zváži návrh na zmenu termínov úloh z uznesenia č. 704/2007.

Rozpor je aj medzi reálnymi a zadefinovanými termínmi plnenia úloh z uznesenia vlády SR č. 753/2007.
Ministerstvo financií SR predložilo stanovisko k otázke vplyvov realizácie projektov verejno-súkromného partnerstva (PPP) na výšku štátneho dlhu SR a k otázke ostatných vplyvov na rozpočtovú politiku štátu na rokovanie vlády 11. októbra 2007. Rokovanie k tomuto materiálu bolo prerušené.
MDPT SR vydalo predbežné oznámenie o začatí verejného obstarávania 6. októbra 2007, proces verejného obstarávania zverejnením príslušného oznámenia začalo 14. novembra 2007. Proces zabrzdilo, ako uvádza MDPT SR, prerušenie spolupráce s vtedajším poradcom, viacnásobné prepracovanie a dopĺňanie oznámenia, ale aj mesačné meškanie stanoviska MF SR.
Predloženie definitívneho znenia zmluvnej dokumentácie ministrom dopravy na rokovanie vlády predpokladá MDPT SR pri 1. balíku 20. augusta 2008, pri 2. balíku 
10. septembra 2008. Pri treťom balíku zatiaľ takýto odhad chýba. MDPT SR aktualizovalo aj tieto termíny v prípade ďalších komplikácií, ak by prišlo k revíznym postupom. Vtedy je odhad termínov na predloženie koncesných zmlúv na rokovanie vlády nasledovný: 1. balík – 10. september 2008, 2. balík – 15. október 2008, 3. balík – 18.február 2009.
Úroveň spolupráce MDPT SR a MF SR pri realizácii úloh vyplývajúcich z tohto uznesenia je podľa konštatovania oboch subjektov uspokojivá.

Uznesenie vlády SR č. 786/2007 zaviazalo ministra financií predložiť do 31. decembra 2007 na rokovanie vlády základné metodické a implementačné dokumenty súvisiace s riadením schémy technickej pomoci pre verejno-súkromné partnerstvá. Materiál bol na Úrad vlády v termíne doručený, vláda sa ním zaoberala 30. januára 2008. Rokovanie o materiáli prerušila.

2.2. Dodržiavanie  časových harmonogramov prípravy a realizácie diaľnic a rýchlostných ciest a ich finančné zabezpečenie

Program prípravy a realizácie diaľnic a rýchlostných ciest na roky 2007 – 2010, ktorý schválila vláda SR uznesením č. 1084/2007 zadefinoval návrh časového harmonogramu realizácie výstavby diaľnic a rýchlostných ciest (D a RC). Vychádza z úloh vytýčených v Programovom vyhlásení vlády SR, z priorít rozvoja transeurópskej cestnej siete TEN-T a z Operačného programu Doprava na roky 2007 – 2013.
Pre naplnenie stanoveného programu je dôležité dodržiavať časové harmonogramy začatia a odovzdávania stavieb do užívania.

V roku 2007 bolo odovzdaných do užívania všetkých päť naplánovaných úsekov D a RC. D1 Vrtižer – Hričovské Podhradie (plný profil), D1 Važec – Mengusovce (plný profil na 40% úseku, zvyšok ½ profil), D2 Bratislava Lamačská – Staré grunty, D3 Hričovské Podhradie – Žilina Strážov (plný profil na 90% úseku, zvyšok ½ profil), R3 Oravský Podzámok – Horná Lehota.

Nedokončenou stavbou z roku 2007 zostala stavba Križovatka Voderady. Nie je súčasťou Programu prípravy a výstavby D a RC na roky 2007 – 2010, jej realizácia má postupovať v zmysle uznesenia vlády SR č. 229/2007. Stavba mala byť ukončená v  novembri 2007. Zdržanie vzniklo zdĺhavým procesom majetkovo-právneho usporiadania a s tým súvisiacim vydávaním príslušných stavebných povolení. Diaľničnej spoločnosti chýba na jej dokončenie 131 miliónov Sk. NDS, a. s. odoslala 11. februára 2008 list ministrovi dopravy s konkrétnym vyčíslením chýbajúcich zdrojov. Bola spracovaná aj písomná informácia pre ministra financií. Ukončenie pravého odbočenia ja naplánované na 17. apríl 2008, úplné ukončenie bude známe po zadefinovaní spôsobu dofinancovania stavby.

Začiatok výstavby úsekov diaľnic a rýchlostných ciest D1 Sverepec – Vrtižer II. etapa, D1 Matejovce – Jánovce II. pruh, R4 Svidník preložka, sa uskutočnil v súlade s plánom výstavby v roku 2007. Výnimkou bola stavba R1 Žarnovica - Šášovské Podhradie I. etapa. Výstavba sa začala 26. februára 2008. Oneskorený začiatok však nebude mať dopad na plánovaný termín dokončenia.
Na D1 Sverepec – Vrtižer, zaradený do financovania z Kohézneho fondu a R1 Žarnovica - Šášovské Podhradie, zaradený do financovania zo štrukturálneho fondu, nie je zatiaľ potvrdené finančné krytie z fondov EÚ.

V roku 2008 sa má začať realizácia 19 nových úsekov, z toho 13 stavieb v rámci projektov verejno-súkromného partnerstva.
Všetky stavby z balíkov určených na realizáciu formou PPP by mali byť k deklarovaným termínom podpisu zmluvy s koncesionárom pripravené.
NDS, a. s. informovala, že pri stavbách 1. balíka PPP je predpokladaným termínom zabezpečenia stavebného povolenia august 2008, pri 2. balíku september 2008. Pri 3. balíku, kde je predpokladaným termínom podpisu koncesnej zmluvy 1. február 2009, prípadne 
2. marec 2009, sa ráta s podávaním žiadostí o stavebné povolenie v máji 2008.
Hoci stavby 3. balíka PPP budú pripravené, k začiatku výstavby v roku 2008 podľa MDPT SR nedôjde. Ak sa začiatok stavebných prác posunie na prvý štvrťrok 2009, bude termín dokončenia, rok 2010 (bez tunelových úsekov) ohrozený.
Na prípravu stavieb z balíkov PPP potrebuje NDS, a. s. finančné prostriedky vo výške 1,8 mld. Sk na tento rok. MF SR sa týmito nárokmi bude zaoberať, štátny rozpočet však
s  takýmto objemom nerátal.
Pre stavbu D1 Sverepec – Vrtižer I. úsek sú zabezpečené všetky stavebné povolenia. MDPT SR začalo posudzovať tendrovú dokumentáciu na zhotoviteľa stavby, ktorú predložila NDS, a. s. 19. marca 2008 na odsúhlasenie. Verejné obstarávanie na zhotoviteľa stavby sa začne do 15. apríla 2008. Začiatok výstavby v roku 2008 môže ohroziť zdĺhavý proces riešenia žiadosti o nenávratný finančný príspevok z Kohézneho fondu. Európska komisia (EK) opakovane poukazuje na nedostatky, hoci na príprave podkladov spolupracuje 
NDS, a. s., MDPT SR a poradca JASPERS. EK zaregistrovala žiadosť o nenávratný finančný príspevok 20. decembra 2006, niekoľkokrát žiadala o nápravu, naposledy listom z 19. marca 2008.
K stavbe D1 Jablonov – Studenec nie je  zatiaľ dopracovaná projektová dokumentácia. Predpokladom dodania dokumentácie k stavebnému povoleniu je koniec roku 2008. Takto by nebolo možné dodržať naplánovaný termín začiatku výstavby. Dodržať termín začiatku výstavby je možné pri uplatnení postupu podľa tzv. žltého FIDIC-u (FIDIC – Medzinárodná federácia inžinierov pre poradenskú činnosť), t.j. podmienky súťaže by boli upravené tak, aby zhotoviteľ stavby spracoval projekt pre stavebné povolenie vrátane inžinierskych činností, majetkovo-právneho usporiadania a vybavenia stavebného povolenia.
MDPT SR upozorňuje a potvrdilo to aj MŽP SR, že takto zadávané stavby bývajú spravidla predražené. Zvíťazí uchádzač s nízkym rozpočtom a v priebehu výstavby ho zdvojnásobí. NDS, a. s. však má názor, že je to otázka dôkladného zadefinovania podmienok zmluvy a dodržania pevnej ceny diela.
D1 Jablonov – Studenec má byť financovaná z fondov EÚ. Je nevyhnutné sústrediť sa na kvalitnú prípravu vyhovujúcich podkladov.
Pri ostatných úsekoch naplánovaných na začiatok výstavby v roku 2008, NDS, a. s. spustenie výstavby zabezpečuje zatiaľ bez ťažkostí.
Výstavba úseku R3 Trstená obchvat bola otvorená 31. marca 2008.

Stavby v realizácii pokračujú nasledovne.

Pre stavbu D1 Sverepec – Vrtižer II. úsek, ktorá je v realizácii, platí z finančného hľadiska to čo pre I. úsek. Nie je zabezpečené finančné krytie z európskych zdrojov. Situáciu zatiaľ rieši NDS, a. s. formou preklenovacích úverov.
NDS, a. s. začala druhé kolo verejného obstarávania na externý stavebný dozor. Prvé kolo súťaží bola nútená na základe rozhodnutí Úradu pre verejné obstarávanie zrušiť. Na stavbe je zatiaľ interný stavebný dozor NDS, a. s., čo môže skomplikovať financovanie z EÚ.
Absencia externého stavebno-technického dozoru je aj na stavbách R1 Žarnovica – Šášovské Podhradie, D3 Hričovské Podhradie – Žilina Strážov (kde sa uskutočňujú súťaže na externý dozor) a R4 Svidník - preložka cesty.

V porovnaní s rokom 2007 (14,86 mld. Sk) predstavuje rok 2008 (18,85 mld. Sk) výrazný vzostup výstavby o 3,99 mld. Sk, čo je 26%. Táto čiastka umožní naplniť ciele programu v roku 2008, ale za predpokladu, že budú zaistené prostriedky z fondov Európskej únie.

Príprava stavieb s termínom začatia v rokoch 2009 a 2010 postupuje podľa plánu, 
bez problémov.

2.3. Vyhodnotenie jednotlivých zdrojov financovania, pripravenosť vyčerpať peniaze 
z európskych fondov

Financovanie stavieb je zdrojovo pokryté v rámci záväzných ukazovateľov štátneho rozpočtu na rok 2008 a zo zdrojov Národnej diaľničnej spoločnosti, a. s. Osobitnú pozornosť je treba venovať riešeniu problematického financovania z fondov Európskej únie.

V roku 2007 sa nepodarilo zabezpečiť finančné prostriedky z fondov EÚ pre stavby D1 Sverepec – Vrtižer II. úsek, ani pre R1 úsek Žarnovica – Šášovské Podhradie I. etapa. Na tom sa zatiaľ nič nezmenilo.
Finančné krytie z európskych fondov nemajú zabezpečené ani stavby naplánované na začatie v roku 2008 - D1 Sverepec – Vrtižer I. úsek, D1 Jablonov – Studenec, D1 Studenec – Behárovce, R1 Žarnovica – Šášovské Podhradie II. etapa.

Po skúsenostiach, ktoré nadobudne MDPT SR a NDS, a. s. pri plnení podmienok na získanie súhlasu pre čerpanie financií z fondov EÚ pre Sverepec – Vrtižer, by  vybavovanie ďalších žiadostí o nenávratný finančný príspevok už nemalo byť problémové.
MDPT SR upozorňuje na nevyhnutnosť pripravovať projekty s vysokým percentom takých finančných nárokov, ktoré EÚ skutočne uzná ako opodstatnené. Výška uznaných, oprávnených nárokov tvorí základ pre výpočet spolufinancovania projektu v pomere 85% EÚ a 15% štátny rozpočet z oprávnených nákladov. Realita hovorí o pomere 65-75% EÚ k  35-25% ŠR, s čím má MF SR pre rok 2008 problém. 
MDPT SR poukazuje na plytkú krivku čerpania fondov príkladom prioritnej osi č.2 – 695 miliónov Sk fondy,  592 miliónov Sk štátny rozpočet.
Problémovou oblasťou pri posudzovaní žiadostí o finančné príspevky z EÚ je posudzovanie vplyvu stavieb na životné prostredie. Je nevyhnutné veľmi dôkladne a rýchlo prehodnotiť zonáciu niektorých území NATURY 2000 a chránené vtáčie územia. Opodstatnenosť zadefinovania niektorých vtáčích území je aj podľa MŽP SR spochybniteľná. Nie je zanedbateľné, že prevažná väčšina výhrad k žiadostiam o nenávratný finančný príspevok z európskych fondov sa týka posudzovania vplyvu stavieb na životné prostredie.

Zrýchlenie tempa výstavby sa má uskutočniť aj prostredníctvom vstupu súkromného kapitálu. 
Od výsledkov súťaží na výber koncesionára/koncesionárov a od posúdenia zmlúv Ministerstvom financií SR a vládou SR závisí, či dôjde k realizácii stavieb formou PPP v naplánovanom rozsahu. MF SR deklaruje, že niektoré úseky sa dajú urobiť cez PPP veľmi efektívne.
Ak by nedošlo k realizácii stavieb naplánovaných v balíkoch PPP formou verejno-súkromného partnerstva, nebolo by možné zrealizovať ich v naplánovaných časových harmonogramoch.
Ak by sa, napr. stavby 3. balíka mali financovať zo štátneho rozpočtu, MF SR odhaduje, že štandardné financovanie cez kapitolu MDPT SR by odsunulo ukončenie stavieb až do roku 2017.
Stavby 3. balíka PPP nie sú súčasťou Operačného programu Doprava. MDPT SR informovalo, že tieto stavby EK pre regionálne závislosti (vysoká koncentrácia stavieb v jednom regióne) vylúčila. K ďalšiemu posudzovaniu zásobníkov stavieb pre Operačný program Doprava ministerstvom dopravy príde až po vyhodnotení projektov PPP vládou SR.

Pre naplnenie ambície zrealizovať všetky stavby v naplánovaných termínoch, stojí 
za zváženie myšlienka prehodnotenia jednotlivých operačných programov Národného strategického referenčného rámca a presmerovania prípadných voľných, resp. nevyčerpateľných prostriedkov do Operačného programu Doprava, aby sa prednostne budovala cestná dopravná infraštruktúra. MF SR avizuje, že niektoré rezorty majú problémy s čerpaním fondov a existujú dôvody na pochybnosť o ich vyčerpaní. 
NDS, a. s. vie pripraviť projekty, ktoré by mohli čerpať peniaze z fondov v prípade úspešnosti všetkých PPP projektov.

2.4. Program prípravy a výstavby siete ciest I. triedy na roky 2007 – 2010 a jeho súčinnosť s Programom prípravy a výstavby D a RC na roky 2007 – 2010

Do Programu prípravy a výstavby D a RC na roky 2007 – 2010, ktorý je záväzným dokumentom pre NDS, a. s. zasahuje aj Program prípravy a výstavby siete ciest I. triedy na roky 2007 – 2010, ktorý je záväzným dokumentom pre Slovenskú správu ciest (SSC).

Spojenie na trase Bratislava – Košice, nie ako diaľničné, ale ako cesty I. triedy, majú zabezpečiť úseky Žilina – Strečno, Strečno - Dubná Skala, prejazd Prešova. Po dohode 
s MDPT SR ich pripravuje SSC, ktorá upozorňuje, že úseky nie sú súčasťou časových a finančných harmonogramov Programu prípravy a výstavby siete ciest I. triedy na roky 
2007 - 2010. Pre naplnenie takto nanovo zadefinovaných potrieb žiada SSC asi 1,5 – 1,7 mld. Sk.
Obrovským problémom vzhľadom na lokalitu je tiež získanie kladných stanovísk pri posudzovaní vplyvov stavby na životné prostredie (NATURA 2000) pre rekonštrukciu úseku Strečno – Dubná Skala.

SSC konštatuje, že úlohy z uznesenia vlády SR č. 103/2008 (Analýza sociálno-ekonomickej situácie okresu Brezno a návrhy na zlepšenie v sociálnej a hospodárskej oblasti), s výnimkou odstránenia bodovej závady v obci Polomka výstavbou novej cesty I/66 v dĺžke 3,8 km, nie sú v súlade s Programom prípravy a výstavby siete ciest I. triedy na roky 2007 – 2010 a nie je možné zabezpečiť ich plnenie.
Rekonštrukcia a výstavba cesty I/66 v úseku Brezno – Polomka – hranica Prešovského samosprávneho kraja bola na základe technickej štúdie pripravovaná v horizonte 20 rokov. Ak hodnotiaca štúdia preukáže opodstatnenosť tohto úseku, SSC je v období 2007 – 2010 schopná zabezpečiť proces prípravy stavby. Predpokladaným termínom začatia výstavby cesty I/66 úseku Brezno – Polomka je najskôr rok 2010 a termínom dokončenia rok 2016. 
Pri stavbe cesty I/66 úseku Polomka – hranica Prešovského kraja sa rátalo so začiatkom prác po roku 2010, ak  budú dodržané termíny dodania projektovej dokumentácie, skončené majetkovo-právne usporiadanie a zabezpečený prísun finančných zdrojov. Dokončenie je zatiaľ plánované do roku 2030.
K úlohe zabezpečiť a vyčleniť z rozpočtu SSC prostriedky na začatie rekonštrukčných prác na štátnej ceste 530/I – Brezno – Tisovec je nutné vysvetliť, že ide o cesty II. triedy a tak sa v  SSC nepripravujú.

MDPT SR vo februári 2008 informovalo SSC o tom, že má zabezpečiť preložku cesty I/61 v Považskej Bystrici. Túto stavbu do roku 2006 zabezpečovala NDS, a. s., pri stavebnom konaní však bola táto preložka vyradená ako neopodstatnená. SSC ju  nemá vo svojom programe a nevie ju pripraviť v termíne požadovanom MDPT SR. Zo štúdie EIA (posudzovanie vplyvu stavby na životné prostredie) vyplýva, že úsek by sa teraz nemal stavať. Až po výstavbe diaľnice na tomto území, na základe reálneho vyhodnotenia skutočností, bude vhodné znovu prehodnotiť jej opodstatnenosť.

Vzhľadom na aktuálny vývoj výstavby treba podľa NDS, a. s. a SSC prehodnotiť potrebu realizácie niektorých úsekov v pôvodne naplánovaných parametroch. Za zváženie stojí napr. potreba I/59 - tretieho pruhu v hodnote 400 mil. Sk, pretože tam NDS, a. s. pripravuje výstavbu R3 úsek Trstená – Horná Lehota.

2.5. Legislatívne opatrenia

Vláda SR presadila rad legislatívnych opatrení, ktoré umožňujú zrýchlený postup výstavby cestnej dopravnej infraštruktúry. Ide o zákon č. 586/2007 Z. z., ktorý nadobudol účinnosť 18. decembra 2007, ďalej o zákon č. 669/2007 Z. z., ktorý nadobudol účinnosť 
31. decembra 2007, o vyhlášku MDPT SR č. 55/2008 Z. z., o zákon č. 664/2007, ktorý nadobudol účinnosť 1. januára 2008.

Konkrétne skúsenosti pri realizácii prípravy, výstavby a financovania diaľnic, rýchlostných ciest a súvisiacich ciest I. triedy však potvrdzujú potrebu prípravy ďalších legislatívnych zmien.

NDS, a. s. na úsekoch, ktoré sú súčasťou ťahu D1 a rovnako SSC na úsekoch, ktoré majú suplovať niektoré úseky diaľnic pri spojení Bratislavy s Košicami žiadajú, aby mohli využívať zákonné úpravy, ktoré sa dnes týkajú iba koncesných ciest.

Značné finančné náklady vznikajú aj pre požiadavky plynárenských, vodárenských a energetických spoločností. Zmenili sa v nich vlastnícke vzťahy a tak by sa mala zmeniť aj legislatíva, ktorá zohľadňovala ich potreby ako subjektov so 100% majetkovou účasťou štátu. Zrealizovaná vyvolaná investícia sa vzápätí stáva predmetom podnikateľskej činnosti. To je nevyhnutné zmeniť nielen preto, že úhrada takýchto nárokov znamená pre stavby obrovskú finančnú záťaž, ale aj preto, že EK pri rozhodovaní o udeľovaní nenávratných finančných príspevkov nemôže zohľadňovať potreby súkromných podnikateľov. Vo výsledku to znižuje výšku oprávnených nákladov, ktoré môže stavba zo zdrojov EÚ získať.

Problémom z legislatívneho hľadiska je aj zmena, ktorou sa od 1. apríla 2008 zrušilo oprávnenie NDS, a. s. (trvajúce iba tri mesiace) určovať výšku úhrady za užívanie vymedzených úsekov diaľnic, ciest pre motorové vozidlá a ciest I. triedy. Toto oprávnenie bolo dôležitým argumentom MF SR pri marcovej notifikácii EUROSTAT-u, ktorý posudzoval, či NDS, a. s. zaradiť, alebo nezaradiť do sektora verejnej správy.
MF SR deklarovalo, že požiada MDPT SR o vysvetlenie postupu, ktorý odporuje predchádzajúcim dohodám.

2.6. Zavedenie elektronického výberu mýta

Prípravu a verejné obstarávanie na výber dodávateľa a prevádzkovateľa systému elektronického mýta zabezpečuje Národná diaľničná spoločnosť ako správca výberu mýta. 
NDS a. s. aj naďalej ráta s tým, že spustenie prevádzky elektronického výberu mýta sa uskutoční 1. januára 2009. Očakáva, že jej príjmy budú rásť v súlade s predpokladmi, ktoré sú zakotvené v Programe prípravy a výstavby D a RC na roky 2007 – 2010. 
Proces vyhodnotenia ponúk záujemcov by mal byť ukončený do 25. apríla 2008. K tomuto termínu by mal byť známy aj víťaz súťaže. Vyhodnocovanie ponúk sa uskutočňuje za účasti poradcov, obštrukcie neuspokojených záujemcov a revízne postupy sa nedajú vylúčiť, tieto by mali za následok posun termínu spustenia výberu elektronického mýta.

2.7. Zníženie finančnej náročnosti stavieb

NDS, a. s. deklaruje, že intenzívne pracuje na znížení rozostavanosti stavieb. 
Na dokončenie dlhodobo rozostavaných úsekov ciest a diaľnic je potrebných cca 4,5 mld. Sk.

Každé odsunutie termínu ukončenia stavby spôsobuje jej predraženie, náklady sa zvyšujú rastom cien materiálov, pracovnej sily, infláciou. Indexácia na niektorých stavbách už prekročila hodnotu 2,0.
Pri financovaní stavieb je dôležité zabezpečenie plynulého financovania. Ak je stavba financovaná zo štátneho rozpočtu, je financovanie s istotou zadefinované len na jeden rok, čo však nie je dostatočnou garanciou na jej plynulé financovanie až do ukončenia výstavby.
Tak ako narastá doba výstavby, tak pribúdajú k zmluve o dielo aj dodatky. NDS, a. s. preto pripravuje také zmluvy, ktoré vopred dodatky nepripúšťajú, alebo ich obmedzujú na minimum.

3. Záver

Úlohy, ktoré vyplývajú z uznesení vlády SR sa realizujú a aktualizované časové harmonogramy nebudú mať negatívne dopady na plnenie Programového vyhlásenia vlády SR v oblasti cestnej dopravnej infraštruktúry.
Plnenie časových harmonogramov začiatkov a ukončení výstavby jednotlivých úsekov diaľnic a rýchlostných ciest podľa Programu prípravy a výstavby D a RC na roky 
2007 – 2010 závisí od termínov uzatvorenia zmlúv s víťazmi tendrov na stavby z balíkov PPP, resp. od konečného rozhodnutia vlády SR, v akom rozsahu bude projekty PPP realizovať.
Pre zrýchlený postup výstavby D a RC je nevyhnutná lepšia príprava projektov, ktoré sa uchádzajú o financovanie z európskych fondov, aby bolo možné míňať zdroje, ktorých využitie určujú prísne pravidlá. Pripraviť stavby, schopné okamžite využiť zdroje Európskej únie. 
Jednotlivé rezorty by mali vláde SR predložiť na schválenie návrhy na nové termíny úloh z uznesení, ktoré sa nepodarilo dodržať.
MŽP SR by malo urýchlene predložiť do vlády materiál na prehodnotenie zonácie NATURA 2000 a vtáčích území.
Stavby v realizácii potrebujú mať garantované plynulé financovanie. Osobitnú pozornosť venovať dlhodobo rozostavaným stavbám a prioritne riešiť potreby spojené s ich ukončením.
Na rokovaní vlády je potrebné otvoriť otázku prehodnotenia operačných programov Národného strategického referenčného rámca, aby čo najväčší objem financií z európskych fondov smeroval na výstavbu cestnej dopravnej infraštruktúry a tak zabezpečil rýchle tempo výstavby.
Pripraviť stratégiu plánovania diaľnic, rýchlostných ciest a ciest I. triedy, aby nedochádzalo k duplicitnému pokrytiu potrieb regiónu. Sústrediť finančné toky na úseky, ktoré sú v plánoch programov výstavby D a RC, ale aj siete ciest I. triedy.
Začať s prípravou návrhov na legislatívne zmeny, ktorých potreba vyplynula z doterajšieho postupu prípravy a realizácie diaľnic, rýchlostných ciest a súvisiacich ciest 
I. triedy.

Realizáciu vyššie uvedených úloh pre dotknuté orgány štátnej správy bude sledovať a vyhodnocovať v rámci činnosti Medzirezortnej komisie pre urýchlenie postupu výstavby nadradenej cestnej dopranej infraštruktúry na Slovensku splnomocnenec vlády SR 
pre diaľnice a rýchlostné komunikácie.
Následná kontrola sa uskutoční formou kontrolného dňa ministra dopravy, pôšt a telekomunikácií, ktorý je potrebné zrealizovať do 30. júna 2008. Javí sa ako opodstatnené pripraviť v druhom polroku 2008 na rokovanie vlády aktualizovaný program prípravy a výstavby diaľnic, rýchlostných ciest a ciest I. triedy na roky 2007 – 2010.